ai4bharat/Pralekha huggingface dataset:
தொலைதொடர்பு மற்றும் தகவல் தொழில்நுட்ப அமைச்சகம்
பிரதமரின் தொலைத்தகவல் தொடர்பு சீர்திருத்தங்களுக்கு தொலைத்தகவல் தொடர்பு தொழில்துறையின் ஆதரவாக 5ஜி அலைக்கற்றை ஏலம் ரூ. 1,50,173 கோடியை எட்டியுள்ளது
72,098 மெகாஹெர்ட்ஸ் அலைக்கற்றையை அரசு ஏலம்விட்டது. இதில் 51.236 மெகாஹெர்ட்ஸ்  ரூ. 1,50,173 கோடிக்கு ஏலத்தில் விற்பனையானது.
அதானி டேட்டா நெட்ஒர்க்ஸ் லிமிடெட் நிறுவனம் 400 மெகாஹெர்ட்ஸ் அலைக்கற்றையை பெற்றது. பார்த்தி ஏர்டெல் லிமிடெட் நிறுவனம் 19,867.8 மெகாஹெர்ட்ஸ் அலைக்கற்றையை பெற்றது. ரிலையன்ஸ் ஜியோ இன்போகாம் லிமிடெட் 24,740 மெகாஹெர்ட்ஸ் அலைக்கற்றையை பெற்றது. வோடபோன் ஐடியா லிமிடெட் 6,228 மெகாஹெர்ட்ஸ் அலைக்கற்றையை பெற்றது.
மொத்த ஏலத்தொகையான ரூ.1,50,173 கோடியில் அதானி டேட்டா நெட்ஒர்க்சின் ஏலத்தொகை ரூ.212 கோடி, பார்த்தி ஏர்டெல் நிறுவனத்தின் ஏலத்தொகை ரூ.43,048 கோடி, ரிலையன்ஸ் ஜியோ இன்போகாமின் ஏலத்தொகை ரூ.88,078 கோடி வோடப்போன் ஐடியா நிறுவனத்தின் ஏலத்தொகை ரூ.18,799 கோடி ஆகும். அனைத்து பங்கேற்பாளர்களால் வழங்கப்படவுள்ள வருடாந்திர தவணைத்தொகை ரூ.13,365 கோடி.
மேலும் விவரங்களுக்கு இதன் ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1847279
குறு சிறு மற்றும் நடுத்தர தொழில் துறை அமைச்சகம்
காதி மற்றும் கிராமத் தொழில்கள் ஆணையத்தின் பிரத்தியேக நெகிழி-கலந்த கையால் செய்யப்பட்ட காகிதம் காப்புரிமையை பெற்றது
நெகிழியால் இயற்கைக்கு ஏற்படும் பாதிப்பை குறைக்கும் நோக்கில் காதி மற்றும் கிராமத் தொழில்கள் ஆணையத்தால் உருவாக்கப்பட்ட நெகிழி-கலந்த கையால் செய்யப்பட்ட காகிதம் காப்புரிமையை பெற்றுள்ளது. இந்திய அறிவுசார் சொத்துரிமை அமைப்பின் காப்புரிமை கட்டுப்பாட்டாளரால் ஜெய்ப்பூரில் உள்ள காதி மற்றும் கிராமத் தொழில்கள் ஆணையத்தின் குமரப்பா தேசிய கையால் செய்யப்படும் காகித நிறுவனத்திற்கு 2021 ஆகஸ்ட் 2 அன்று காப்புரிமை சான்றிதழ் வழங்கப்பட்டது.
நெகிழி-கலந்த கையால் செய்யப்படும் காகிதத்திற்கான யோசனை 2018 செப்டம்பரில் உதித்த நிலையில், வெறும் இரண்டே மாதங்களில், அதாவது 2018 நவம்பரில், குமரப்பா தேசிய கையால் செய்யப்படும் காகித நிறுவனத்தின் விஞ்ஞானிகளால் இத்திட்டம் செயல்படுத்தப்பட்டது.
ரீபிளான்  எனும் திட்டத்தின் கீழ் நெகிழி-கலந்த கையால் செய்யப்படும் காகித திட்டம் செயல்படுத்தப்பட்டது. இந்தியாவில் முதல்முறையாக நிறைவேற்றப்பட்ட இத்திட்டத்தில், நெகிழி கழிவு மறுசுழற்சிக்குள்ளாக்கப்பட்டு காகிதக் கூழுடன் கலந்து காகிதமாக மாற்றப்பட்டது. ஒரு முறை பயன்படுத்தும் நெகிழியை எதிர்த்து போராடுவதற்கான பிரதமரின் அறைக்கூவலோடு இந்த கண்டுபிடிப்பு ஒத்துள்ளது.
சுற்றுச்சூழலை பாதுகாத்தல் மற்றும் நீடித்த வேலைவாய்ப்பு ஆகிய இரண்டு நோக்கங்களை எட்டும் விதத்தில் காதி மற்றும் கிராமத் தொழில்கள் ஆணையத்தின் இந்த கண்டுபிடிப்பு அமைந்துள்ளது.
காதி மற்றும் கிராமத் தொழில்கள் ஆணையம் மற்றும் மாநில காதி வாரியங்களின் கீழ் இயங்கும் சுமார் 2640 கையால் காகிதம் செய்யும் நிறுவனங்களுக்கு வருடத்திற்கு 3000 மெட்ரிக் டன் நெகிழி கழிவை கையாளும் திறன் உண்டு.
பைகள், கவர்கள், கோப்புறைகள் உள்ளிட்ட பொருட்களையும் காதி மற்றும் கிராமத் தொழில்கள் ஆணையம் நெகிழி-கலந்த கையால் செய்யப்பட்ட காகிதத்தின் மூலம் உருவாக்கியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1742710
-----
(Visitor Counter : 321
குடியரசுத் தலைவர் செயலகம்
மத்திய பல்கலைக்கழகங்களின் துணைவேந்தர்கள் மாநாடு 2022-ஐ குடியரசுத் தலைவர் தொடங்கி வைத்து விருதுகளையும் வழங்கினார்
மத்திய பல்கலைக் கழகங்களின் துணை வேந்தர்கள், தேசிய முக்கியத்துவம் வாய்ந்த நிறுவனங்களின் இயக்குனர்கள் பங்கேற்கும் 2 நாள் மாநாட்டை குடியரசுத் தலைவர் மாளிகையில் குடியரசுத் தலைவர் திரு ராம்நாத் கோவிந்த் இன்று  தொடங்கி வைத்தார்.
இந்த மாநாட்டில் உயர் கல்விக்கான 161 மத்திய நிறுவனங்களில் 53 நிறுவனங்களைச் சேர்ந்தவர்கள் நேரடியாகவும் மற்றவர்கள் இணையதளம் வழியாகவும் கலந்து கொள்கின்றனர்.
சுதந்திரத்தின் 75 வது ஆண்டு பெருவிழாவின் உயர்கல்வி நிறுவனங்களின் பங்களிப்பும், பொறுப்பும்; உயர் கல்வி நிறுவனங்களின் சர்வதேச தரவரிசை; கல்வியாளர்கள் – தொழில் துறையினர், கொள்கை உருவாக்குவோர் இடையே ஒத்துழைப்பு; பள்ளிக் கல்வி, உயர் கல்வி, தொழிற்கல்வி ஆகியவற்றின் ஒருங்கிணைப்பு; வளர்ந்து வரும் தொழில்நுட்ப யுகத்தில் கல்வி மற்றும் ஆராய்ச்சி போன்றவை இந்த மாநாட்டு அமர்வுகளின் தலைப்புகளாக இருக்கும்.
இன்றைய தொடக்க அமர்வில் உரையாற்றிய குடியரசுத் தலைவர் திரு ராம்நாத் கோவிந்த், நமது இலக்குகளை அடைவதற்கு உயர்கல்வி நிறுவனங்களின் தரத்தை மேம்படுத்துவது மிகவும் முக்கியமானதாகும். க்யூஎஸ் தரவரிசை பெற்றவையாக கடந்த ஆண்டு 29 இந்திய கல்வி நிறுவனங்கள் இருந்தநிலையில், இந்த ஆண்டு இது 35 ஆக அதிகரித்திருப்பது பற்றி அவர் மகிழ்ச்சி தெரிவித்தார்.
இந்த நிகழ்வில் உயிரி தொழில்நுட்பம், தொழில்நுட்ப மேம்பாடு போன்ற துறைகளில் சிறந்து விளங்கும் கல்வியாளர்களுக்கு குடியரசுத் தலைவர் விருதுகளை வழங்கினார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleseDetail.aspx?PRID=1831868
--------
(Visitor Counter : 126
நிதி அமைச்சகம்
திபம் வழிகாட்டு நெறிமுறைகளின்படி, எஸ்பிஎம்சிஐஎல் நிறுவனம் 2020-21 ஆம் நிதியாண்டுக்கான லாப ஈவுத் தொகையாக மத்திய அரசுக்கு ரூ.240.41 கோடி வழங்கியுள்ளது
ரூபாய் நோட்டுகள், நாணயங்கள், பாஸ்போர்ட் மற்றும் பத்திரம் உள்ளிட்ட ரகசிய ஆவணங்களை அச்சிடும் பொதுத்துறை நிறுவனமான SPMCIL, திபம் வழிகாட்டு நெறிமுறைகளின்படி, 2020-21 ஆம் நிதியாண்டுக்கான கடைசி லாப ஈவுத் தொகையாக மத்திய அரசுக்கு ரூ.240.41 கோடி வழங்கியுள்ளது.
இதற்கான காசோலையை அந்த நிறுவனத்தின் தலைவர் மற்றும் நிர்வாக இயக்குநர் திருமதி. த்ருப்தி பி கோஷ் மற்றும் இயக்குநர்  திரு அஜய் அகர்வால் ஆகியோர் வழங்க மத்திய நிதி மற்றும் பெருநிறுவனங்கள் விவகாரத் துறை அமைச்சர் திருமதி நிர்மலா சீதாராமன் பெற்றுக்கொண்டார்.
நிதியமைச்சகத்தின் பொருளாதார விவகாரங்கள் துறை செயலாளர் திரு அஜய் சேத், சிறப்பு செயலாளர் மற்றும் நிதி ஆலோசகர் செல்வி மீரா ஸ்வரூப் ஆகியோர் உடனிருந்தனர்.
இந்த நிறுவனம் 2020-21 ஆம் ஆண்டில் தனது உற்பத்தி இலக்குகளை எட்டியதுடன், ரூ.4,712.57 கோடி லாபம் ஈட்டியது குறிப்பிடத்தக்கது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1787169
மத்திய அமைச்சரவை
பெட்ரோல் மற்றும் இயற்கை எரிவாயு அமைச்சகத்தின் கீழ் உள்ள அனைத்து பொதுத்துறை நிறுவனங்களுக்கும் கொள்முதலில் முன்னுரிமை  அளிக்கும் கொள்கைக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், பெட்ரோலியம் மற்றும் இயற்கை எரிவாயு அமைச்சகத்தின் கீழ் உள்ள அனைத்து பொதுத்துறை நிறுவனங்களுக்கும் கொள்முதல் முன்னுரிமை  அளிக்கும் கொள்கைக்கு ஒப்புதல் அளிக்கப்பட்டது.
இந்தக் கொள்கை, 5 ஆண்டுகள் செயல்பாட்டில் இருக்கும். கொள்கையின் செயல்பாட்டை மேற்பார்வையிடுவதற்காக மேற்பார்வைக் குழு அமைக்கப்படும். இந்தக் குழு செயல்பாட்டை மேற்பார்வையிடுவதுடன், வருடாந்திர மறுஆய்வுசெய்து, கொள்கையை ஒவ்வொரு ஆண்டும் நீட்டிப்பதற்கான பரிந்துரையை வழங்கும்.
இந்தக் கொள்கையின் கீழ், சில எண்ணெய் மற்றும் எரிவாயு வர்த்தக உடன்படிக்கைகளுக்கு உள்ளூர் இடுபொருட்கள்  இலக்கு ஒழுங்குபடுத்தப்படும். உள்ளூர் இடுபொருட்கள் இலக்கை எட்டும் உற்பத்தியாளர்கள்/சேவை வழங்குவோர் மற்றும் அவர்கள் குறிப்பிடும் தொகை, குறைந்தபட்ச உரிய விலையில் 10 சதவீதத்துக்குள் இருக்கும்போது, அவர்களுக்கு கொள்முதலில் முன்னுரிமை அளிக்கப்படும். அந்த நிறுவனங்களிடமிருந்து அந்த விலைக்கு இணையாக, குறிப்பிட்ட பகுதி கொள்முதல் செய்யப்படும்.
இந்தக் கொள்கையானது, விநியோகஸ்தர்களையும், சேவை வழங்குவோரையும் இந்தியாவில் தயாரிப்போம் வழிமுறையை பின்பற்ற ஊக்கும் என்று எதிர்பார்க்கப்படுகிறது. மேலும், தங்களது பொருட்கள் மற்றும் சேவைகளுக்கு நாட்டுக்குள்ளேயே மதிப்பைக் கூட்டும்.
அனைத்து பொதுத்துறை நிறுவனங்கள், அதன் முழு கட்டுப்பாட்டில் உள்ள துணை நிறுவனங்கள், ஒன்று அல்லது அதற்கு மேற்பட்ட பொதுத்துறை நிறுவனங்கள் இணைந்து 51 சதவீதம் அல்லது அதற்கு மேற்பட்ட பங்குகளைக் கொண்ட கூட்டு நிறுவனங்கள், பெட்ரோலிய மற்றும் இயற்கை எரிவாயு அமைச்சகத்தின் துணை அலுவலகங்கள் மற்றும் இணைக்கப்பட்ட அலுவலகங்களுக்கும் இந்த கொள்கை பொருந்தும்.
பின்னணி:
இந்தியாவில் தயாரிப்போம் பிரச்சாரத்தை 2014-ம் ஆண்டு செப்டம்பரில் பிரதமர் திரு. நரேந்திர மோடி தொடங்கிவைத்தார். நாட்டை வலுப்படுத்தும் முயற்சிகளின் ஒரு பகுதியாக, இந்தியாவை சர்வதேச அளவிலான வடிவமைப்பு மற்றும் உற்பத்தி கேந்திரமாக மாற்றுவதே இதன் நோக்கம். இந்தப் பிரச்சாரத்தின் அடிப்படையில், சரக்கு மற்றும் சேவையில் உள்ளூர் பொருட்களை ஊக்குவிக்க அரசு முடிவுசெய்துள்ளது. இந்தியாவில் எண்ணெய் மற்றும் எரிவாயு திட்டங்களை செயல்படுத்தும்போது, எண்ணெய் மற்றும் எரிவாயு வர்த்தக நடவடிக்கைகளில் உள்ளூர் இடுபொருட்கள் இலக்கை எட்டும் உற்பத்தியாளர்கள்/சேவை வழங்குவோருக்கு கொள்முதலில் முன்னுரிமை அளிக்கும் வகையில் கொள்கை பின்பற்றப்படும்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தெருவோர வியாபாரிகளுக்கான சிறப்பு நுண்கடன் வசதி திட்டம் துவக்கம். தற்சார்பு இந்தியாவிற்கான முயற்சி
பிரதமரின் தெருவோர வியாபாரிகளுக்கான தற்சார்பு நிதி  திட்டத்தின் கீழ் தெருவோர வியாபாரிகளுக்கு சிறப்பு நுண் கடன் வசதி அளிப்பதற்காக - இத்திட்டத்தை நடைமுறைப்படுத்தும் முகமையாக இந்திய சிறுதொழில் வளர்ச்சி வங்கி  நியமிக்கப்பட்டுள்ளது. இதற்கான புரிந்துணர்வு ஒப்பந்தத்தில் இன்று புது தில்லியில், மத்திய வீட்டுவசதி மற்றும் நகர்ப்புற விவகாரங்கள் அமைச்சகம் மற்றும் இந்திய சிறு தொழில் வளர்ச்சி வங்கி  ஆகியவை கையெழுத்திட்டன. அமைச்சகத்தின் சார்பில் அமைச்சகத்தின் துணைச் செயலர் திரு சஞ்சய்குமார், சிட்பியின் துணை நிர்வாக இயக்குனர் திரு. வி.சத்திய வெங்கட்ராவ், மத்திய வீட்டுவசதி மற்றும் நகர்ப்புற விவகாரங்கள் துறைக்கான இணையமைச்சர்  திரு. ஹர்தீப் எஸ் பூரியின் முன்னிலையில் கையெழுத்திட்டனர்.
இந்த ஒப்பந்தத்தின்படி, மத்திய வீட்டுவசதி மற்றும் நகர்ப்புற விவகார அமைச்சகத்தின் வழிகாட்டுதலின்படி, பிரதமர் ஸ்வநிதி திட்டத்தை சிட்பி நடைமுறைப்படுத்தும். கடன் வழங்கும் நிறுவனங்களுக்கு, குறு மற்றும் சிறு தொழில்களுக்கான கடன் உறுதி நிதி அமைப்பின்  மூலமாக கடன் உறுதி ஏற்பாடு செய்வதையும் இந்த வங்கி நிர்வகிக்கும். வங்கி, துவக்கம் முதல் இறுதி வரையிலான அனைத்து சேவைகளையும் வழங்கக்கூடிய ஒருங்கிணைந்த இணையதளத்தையும் உருவாக்கி, பராமரிக்கும்..ஆவணங்களைப் பதிவு செய்வது முதல் அனைத்து வழிமுறைகளுக்குமான தளமாக இது இருக்கும். இதற்கான அலைபேசி செயலி ஒன்றையும் வங்கி உருவாக்கும். நகர்ப்புற உள்ளாட்சி அமைப்புகள், கடன் வழங்கும் அமைப்புகள், டிஜிட்டல் பணப்பட்டுவாடா அமைப்புகள் மற்றும் அனைத்து பங்குதாரர்களும் பயன்பெறும் வகையில் அனைத்து தகவல்களும் கிடைக்கும் வண்ணம், இந்த இணையதளமும், செயலியும் உருவாக்கப்படும்.
அட்டவணை இடப்பட்ட வர்த்தக வங்கிகள், வங்கி சாரா நிதி நிறுவனங்கள், நுண்கடன் நிதி வழங்கும் அமைப்புகள் கூட்டுறவு வங்கிகள், சிறு நிதி வங்கிகள், மண்டல கிராமப்புற வங்கிகள் போன்ற அனைத்து கடன் வழங்கும் அமைப்புகளும் இந்த திட்டத்தை நடைமுறைப்படுத்தும் வகையில் சிட்பி வங்கி இணைந்து செயல்படும்.
பயிற்சி அளித்தல், திறன் வளர்ப்பு, திட்ட நிர்வாகம், இணைய தள நிர்வாகம், தகவல் கல்வி, தகவல் தொடர்பு, வங்கி சார் நடவடிக்கைகள், வங்கி சாரா நிதிநிறுவன அமைப்பு பணிகள், நுண்கடன் வழங்கு நிறுவனங்கள் ஆகியவை தொடர்பான நடவடிக்கைகளை திறம்பட செயல்படுத்துவதற்காக, அந்தந்தத் துறைசார்ந்த நிபுணர்கள் கொண்ட திட்ட மேலாண்மை அமைப்பையும் சிட்பி ஏற்படுத்தும். இந்த அமைப்பு, பிரதமர் ஸ்வநிதி திட்டம் செயல்படுத்தப்படும் காலம் வரை - அதாவது மார்ச் 2022 வரை செயல்படும்.
------
(
நுகர்வோர் நலன், உணவு மற்றும் பொது விநியோகம் அமைச்சகம்
எத்தனால் வடித்தல் திறனை நாட்டில் அதிகரிப்பதற்கான திருத்தப்பட்ட திட்டத்தை உணவு மற்றும் பொது விநியோக துறை அறிவித்துள்ளது
2025-க்குள் 20 சதவீத கலத்தலை எட்டவும், நாட்டின் எத்தனால் உற்பத்தி திறன் தேவையை எதிர்கொள்ளவும், எத்தனால் வடித்தல் திறனை அதிகரிப்பதற்கான திருத்தப்பட்ட திட்டத்தை உணவு மற்றும் பொது விநியோக துறை அறிவித்துள்ளது.
ஏற்கனவே இருந்த திட்டத்தை திருத்தி உருவாக்கப்பட்டுள்ள இத்திட்டத்தின் மூலம், அரிசி, கோதுமை, பார்லி, சோளம் மற்றும் இதர தானியங்களில் இருந்தும், சர்க்கரை உள்ளிட்டவற்றில் இருந்தும் முதல் தலைமுறை எத்தனாலை தயாரிக்கும் நிறுவனங்களுக்கும், தமது வடித்தல் திறனை அதிகரிக்கும் நிறுவனங்களுக்கும் நிதி உதவி வழங்கப்படும்.
சலுகையுடன் கூடிய குறைந்த வட்டியில் கடனுதவி வழங்கும் இத்திட்டத்தை ஊக்குவிக்குமாறு அனைத்து மாநிலங்கள்/யூனியன் பிரதேசங்களின் தலைமை செயலாளர்கள் கேட்டுக்கொள்ளப்பட்டுள்ளனர். இத்திட்டத்தின் கீழ், ஐந்து வருடங்களுக்கான வட்டி மானியத்தையோ அல்லது 50 சதவீதம் வட்டியையோ  அரசு செலுத்தும். ஒரு வருட கடன் தடையும் வழங்கப்படும். ரூ 40,000 கோடி மதிப்பிலான முதலிடு இதன் மூலம் வரும் என்று எதிர்பார்க்கப்படுகிறது.
2021 ஜனவரி 14 அன்று இது குறித்த அறிவிப்பை உணவு மற்றும் பொது விநியோக துறை வெளியிட்டுள்ளது. இத்திட்டத்தின் கீழ் நிதி உதவியை பெறுவதற்காக, அறிவிப்பு வெளியிடப்பட்ட 30 நாட்களுக்குள் இதற்கான விண்ணப்பத்தை உணவு மற்றும் பொது விநியோக துறையின் இணையதளத்தில்  சமர்ப்பிக்க வேண்டும்.
மேலும் விவரங்களுக்குhttps://pib.gov.in/PressReleasePage.aspx?PRID=1688616
-----
(Visitor Counter : 205
நுகர்வோர் நலன், உணவு மற்றும் பொது விநியோகம் அமைச்சகம்
எத்தனால் திட்டங்களை முடிப்பதற்கும் கடன் வழங்குவதற்குமான காலவரம்பை மத்திய அரசு நீட்டித்துள்ளது
2025-ஆம் ஆண்டுக்குள் பெட்ரோலில் 20 சதவீதம் எத்தனால் கலப்பதை எட்டுவதற்கு 1,700 கோடி லிட்டர் எத்தனால் உற்பத்தி தேவைப்படுகிறது. இந்த இலக்கை எட்டுவதற்கு வசதியாக எத்தனால் திட்டங்களை முடிப்பதற்கும் கடன் வழங்குவதற்குமான காலவரம்பை மத்திய அரசு நீட்டித்துள்ளது.
ஏற்கனவே எத்தனால் உற்பத்தி செய்யும் நிறுவனங்களுக்கு கடன் வழங்குவதை 2022 மார்ச் / ஏப்ரல் மாதங்கள் வரை மத்திய அரசு நீடித்திருந்தது. இருப்பினும், கொவிட் -19 காரணமாக ஏற்பட்ட தவிர்க்க முடியாத, துரதிருஷ்டவசமான சூழலால் வங்கிகளும், இதர நிதி நிறுவனங்களும் குறிப்பிட்ட காலத்திற்குள் கடன் வழங்க இயலவில்லை.
இதையடுத்து தற்போது எத்தனால் உற்பத்தி செய்யும் திட்டங்களை முடிப்பதற்கும் கடன் வழங்குவதற்குமான காலத்தை 2022 செப்டம்பர் 30 வரை மத்திய அரசு நீட்டித்துள்ளது.
வேளாண் பொருளாதாரத்திற்கு ஊக்கமளித்தல், இறக்குமதி செய்யப்பட்ட பெட்ரோலிய பொருட்களை நம்பியிருப்பதை குறைத்தல், கச்சா எண்ணெய் இறக்குமதியால் ஏற்படும் அந்நியசெலாவணியை சேமித்தல், காற்று மாசினைக் குறைத்தல், ஆகியவற்றுக்காக 2022 வாக்கில் 10 சதவீத அளவுக்கும், 2025 வாக்கில் 20 சதவீத அளவுக்கும் பெட்ரோலுடன் எத்தனால் கலக்க இலக்கு நிர்ணயிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1813801
பழங்குடியினர் நலத்துறை அமைச்சகம்
பகவான் பிர்சா முண்டா பிறந்த நவம்பர் 15ம் தேதியை, ஜன்ஜாதிய கௌரவ் தினமாக அறிவிக்க மத்திய அமைச்சரவை ஒப்புதல்: ஒரு வாரம் கால கொண்டாட்டத்துக்கு திட்டம்
தீரமான பழங்குடியின சுதந்திர போராட்ட வீரர்களை நினைவு கூறவும், நாட்டுக்காக அவர்கள் செய்த தியாகங்களை வருங்கால தலைமுறையினர் அறியவும் நவம்பர் 15ம் தேதியை, ஜன்ஜாதிய கௌரவ் தினமாக அறிவிக்க பிரதமர் திரு நரேந்திரமோடி தலைமையிலான மத்திய அமைச்சரவை ஒப்புதல் அளித்துள்ளது. இந்தியாவின் சுதந்திர போராட்டம் சந்தால்கர்கள், தமார்கள், கோல் இனத்தவர், பில், காசி இனத்தவர் மற்றும் மிசோ இனத்தவர் உட்பட இன்னும் பல பழங்குடியின சமுதாயத்தினரால் வலுப்படுத்தப்பட்டது. இந்த பழங்குடி இனத்தவர்கள் நடத்திய புரட்சிகர இயக்கங்கள் மற்றும் போராட்டங்கள் அவர்களின் மகத்தான தைரியம் மற்றும் உன்னத தியாகத்தால் குறிக்கப்பட்டன. ஆங்கில ஆட்சிக்கு எதிரான, நாட்டின் பல பகுதிகளைச் சேர்ந்த பழங்குடியின இயக்கங்கள், நாட்டின் சுதந்திர போராட்டத்துடன் இணைப்பை ஏற்படுத்தி கொண்டு நாடு முழுவதும் இந்தியர்களை ஊக்குவித்தன. ஆனால், அந்த பழங்குடியின நாயகர்கள் பற்றி, பொது மக்கள் பலருக்கு தெரியாது. மாண்புமிகு பிரதமரின் 2016ம் ஆண்டு சுதந்திர தின உரையை தொடர்ந்து, நாடு முழுவதும் 10 பழங்குடியின சுதந்திர போராட்ட வீரர்களின் அருங்காட்சியகம் அமைக்க மத்திய அரசு ஒப்புதல் அளித்தது.
ஜன்ஜாதிய கௌரவ் தினம் அறிவிக்கப்பட்ட தேதி, திரு பிர்சா முண்டாவின் பிறந்த தினம். அவர் நாடு முழுவதும் உள்ள பழங்குடியின மக்களால் பகவான் என அழைக்கப்பட்டார். ஆங்கில காலனி முறையின் சுரண்டலுக்கு எதிராக பிர்சா முண்டா தைரியமாக போராடினார் மற்றும் ஆங்கிலேய அடக்குமுறைக்கு எதிராக புரட்சிக்கு அழைப்பு விடுத்தார். இந்த அறிவிப்பு, பழங்குடியின சமுதாயத்தின் பெருமையான வரலாறு மற்றும் கலாச்சார பாரம்பரியத்தை அங்கீகரிக்கிறது. இந்த நாள் ஒவ்வொரு ஆண்டும் கொண்டாடப்படும் மற்றும் பழங்குடியின கலாச்சார பாரம்பரியத்தை பாதுகாக்கும் முயற்சிகள் அங்கீகரிக்கப்படும். ராஞ்சியில் உள்ள பழங்குடியினர் சுதந்திர அருங்காட்சியகம் அமைக்கும் இடத்தில்தான் பிர்சா முண்டா இறந்தார். இந்த அருங்காட்சியகத்தை பிரதமர் திறந்து வைப்பார்.
பழங்குடியின மக்களில் 75 ஆண்டு வரலாறை நினைவு கூறும் வகையில் இந்தாண்டு நவம்பர் 15ம் தேதி முதல் 22ம் தேதி வரை ஒருவார கால கொண்டாட்டத்துக்கு மத்திய அரசு திட்டமிட்டுள்ளது.
இந்த கொண்டாட்டத்தின் ஒரு பகுதியாக, மாநில அரசுகளுடன் இணைந்து பல நடவடிக்கைகளை மேற்கொள்ள திட்டமிடப்பட்டுள்ளது. இந்த நிகழ்ச்சிகள், பழங்குடியினரின் தனித்துவமான கலாச்சார பாரம்பரியம், சுதந்திர போராட்டத்தில் அவர்களின் பங்களிப்பு ஆகியவற்றை வெளிப்படுத்தும்.
பெண்கள் மற்றும் குழந்தை நலன் அமைச்சகம்
பெண்கள் மற்றும் குழந்தைகள் மேம்பாட்டு அமைச்சகத்தின் முதன்மை திட்டங்கள்
இந்தியாவின் மக்கள்தொகையில் 67.7% ஆக இருக்கும் பெண்கள் மற்றும் குழந்தைகளின் அதிகாரமளித்தல், பாதுகாப்பு மற்றும் அவர்களது ஆரோக்கியமான வளர்ச்சியை உறுதிசெய்வது நாட்டின் நிலையான மற்றும் சமமான வளர்ச்சிக்கும், பொருளாதார மற்றும் சமூக மாற்றங்களை அடைவதற்கும் முக்கியமானது ஆகும்.
நல்ல ஊட்டச்சத்து கிடைக்கும் மகிழ்ச்சியான குழந்தைகள் மற்றும் தன்னம்பிக்கை, தற்சார்பு கொண்ட பெண்களை உறுதி செய்வதற்காக எளிதில் அணுகக்கூடிய, நம்பகமான மற்றும் அனைத்து வகையான பாகுபாடுகள் மற்றும் வன்முறைகளிலிருந்து விடுபட்ட சூழலை அவர்களுக்கு வழங்க பெண்கள் மற்றும் குழந்தைகள் மேம்பாட்டு அமைச்சகம் முயற்சிக்கிறது.
பாலின சமத்துவம் மற்றும் குழந்தைகளை மையமாகக் கொண்ட சட்டம், கொள்கைகள் மற்றும் திட்டங்களை உருவாக்க அமைச்சகங்களுக்கு இடையேயான மற்றும் துறைகளுக்கு இடையேயான ஒருங்கிணைப்பை ஊக்குவிப்பதும் அமைச்சகத்தின் முக்கிய நோக்கமாகும்.
மேற்கூறிய நோக்கங்களை அடைவதற்காக, ஊட்டச்சத்து திட்டம் 2.0, சக்தி திட்டம் மற்றும் வாத்சல்யா திட்டம் ஆகிய அமைச்சகத்தின் 3 முதன்மை திட்டங்களுக்கு அமைச்சரவை சமீபத்தில் ஒப்புதல் அளித்துள்ளது.
ஊட்டச்சத்து திட்டம் 2.0 என்பது ஒரு ஒருங்கிணைந்த ஊட்டச்சத்து ஆதரவு திட்டமாகும். குழந்தைகள், பருவப் பெண்கள், கர்ப்பிணிப் பெண்கள் மற்றும் பாலூட்டும் தாய்மார்கள் ஆகியோரின் ஊட்டச்சத்து குறைபாட்டின் சவால்களை எதிர்கொள்ள இது முற்படுகிறது. உணவின் தரம் மற்றும் விநியோகத்தை மேம்படுத்தவும் இது முயற்சிக்கும்.
பெண்கள் வாழ்க்கையின் பல்வேறு கட்டங்களில் முன்னேறும் போது, ஒருங்கிணைந்த பராமரிப்பு, பாதுகாப்பு, மறுவாழ்வு மற்றும் அதிகாரமளித்தல் மூலம் அவர்களுக்கு ஆதரவளிப்பதை சக்தி திட்டம் நோக்கமாகக் கொண்டுள்ளது. ‘சம்பல்’ மற்றும் ‘சமர்த்தியா’ ஆகிய இரண்டு துணைத் திட்டங்கள் இதில் உள்ளன.
இந்தியாவில் உள்ள ஒவ்வொரு குழந்தைக்கும் ஆரோக்கியமான மற்றும் மகிழ்ச்சியான குழந்தைப் பருவத்தைப் பாதுகாப்பது வாத்சல்யா திட்டத்தின் நோக்கமாகும். 2021-22 முதல் 2025-26 வரையிலான 15-வது நிதிக் கமிஷன் காலத்தில் 3 திட்டங்களும் செயல்படுத்தப்படும்.
ஊட்டச்சத்து திட்டம் 2.0-ன் மொத்த மதிப்பீடு ரூ.1,81,703 கோடி ஆகும். இதில் மத்திய பங்கு ரூ1,02,031 கோடி, மாநிலங்கள் பங்கு ரூ.79,672 கோடி ஆகும்.
சக்தி திட்டத்தின் மொத்த மதிப்பீடு ரூ.20989 கோடி ஆகும். இதில் மத்திய பங்கு ரூ.15761 கோடியும், மாநிலங்கள் பங்கு ரூ.5228 கோடியும் ஆகும்.
வாத்சல்யா திட்டத்தின் மொத்த மதிப்பீடு ரூ.10916 கோடி ஆகும். இதில் மத்திய பங்கு ரூ.6928 கோடியும், மாநிலங்கள் பங்கு ரூ.79,672 கோடியும் ஆகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1794595
-----
(Visitor Counter : 3752
ஆயுஷ்
ஆயுஷ் அடிப்படையிலான தொழில்களின் வளர்ச்சிக்கு வடகிழக்கு பகுதி சிறந்த வளங்களை கொண்டுள்ளது : திரு.சர்பானந்தா சோனோவால்
நாட்டின் அடுத்தகட்ட பொருளாதார வளர்ச்சிக்கு மிகச்சிறந்த ஆற்றல் வடகிழக்கு பகுதியில் உள்ளது என ஆயுஷ் அமைச்சர் திரு சர்பானந்தா சோனோவால் கூறினார்.
மேகாலயாவின் ரீ பாய் மாவட்டத்தில் உள்ள உமியாம் என்ற இடத்தில் ஆயுர்வேதம் மற்றும் ஹோமியோபதியின் வடகிழக்கு மையத்தில், நடந்த ஆலோசனை கூட்டத்தில் ஆயுஷ் அமைச்சர் திரு சர்பானந்தா சோனோவால் கூறியதாவது:
இந்த பகுதியில் உள்ள தாவரங்களின் பன்முகத்தன்மை மற்றும் பாரம்பரிய மருந்துகளின் வளம், ஆகியவை ஆயுஷ் அடிப்படையிலான தொழில்களின் வளர்ச்சியை ஊக்குவிக்கும். வடகிழக்கு பகுதியின் பொருளாதாரத்தை அதிகரிக்க மத்திய அரசு உறுதியுடன் செயல்படுகிறது. இந்தியாவின் அடுத்தகட்ட பொருளாதார வளர்ச்சியின் தளமாக வடகிழக்கு மாநிலங்கள் இருக்கும். இப்பகுதி மாணவர்களுக்கு தரமான கல்வி அவசியம். இந்தியாவின் வளர்ச்சி இயந்திரமாக வடகிழக்கு பகுதியை மாற்ற மத்திய அரசு உறுதியுடன் உள்ளது.
இவ்வாறு திரு சர்பானந்தா சோனோவால் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
மத்திய அமைச்சரவை
பிரதமர் ஏழைகள் நல்வாழ்வுத் தொகுப்பு - பிரதமர் ஏழைகள் நல்வாழ்வு அன்னத் திட்டம் நீட்டிப்பு- 2020 ஜூலை முதல் நவம்பர் வரை ஐந்து மாதங்களுக்கு முழு கொண்டைக் கடலை இலவசமாக வழங்குவதற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில், பிரதமர் ஏழைகள் அன்ன திட்டத்தை மேலும் நீட்டிக்க ஒப்புதல் வழங்கப்பட்டுள்ளது. கோவிட்-19 பொருளாதார மீட்பு நடவடிக்கையின் பகுதியாக, 2020 ஜூலை முதல் நவம்பர் மாதம் வரை இது நீட்டிக்கப்படுகிறது.
இத்திட்டத்தின் கீழ், மாநிலங்கள்/யூனியன் பிரதேசங்களில் , தேசிய உணவுப் பாதுகாப்பு சட்டம்,2013-இன் கீழ் 2020 ஜூலை முதல் நவம்பர் மாதம் வரை ஐந்து மாதங்களுக்கு மாதத்துக்கு ஒரு கிலோ வீதம் இலவசமாக முழு கொண்டைக்கடலை வழங்கப்படும். இதற்காக 9.7 லட்சம் மெட்ரிக் டன் விநியோகிக்க உத்தேசிக்கப்பட்டுள்ளது. இதன் மதிப்பு ரூ.6,849.24 கோடியாகும்.
இத்திட்டத்தின் கீழ், 19.4 கோடி குடும்பங்கள் பயனடையும். நீட்டிக்கப்பட்ட சலுகைத் திட்டத்துக்கான செலவு முழுவதையும் மத்திய அரசு ஏற்கும். நாட்டில் யாரும், குறிப்பாக எந்த ஏழைக் குடும்பமும், அடுத்த ஐந்து மாதங்களுக்கு உணவு தானியங்கள் இல்லாமல் பாதிக்கப்படக்கூடாது என்ற மத்திய அரசின் உறுதிப்பாட்டுக்கு ஏற்ப இந்த நீட்டிப்பு மேற்கொள்ளப்படுகிறது. இந்த ஐந்து மாத காலத்துக்கு, மேற்குறிப்பிட்ட பிரிவினருக்குப் போதுமான புரதம் கிடைக்கும் வகையில் முழுகொண்டைக்கடலை இலவசமாக வழங்கப்படுகிறது.
இந்தத் தொகுப்புக்கான பருப்பு வகைகள் ,2015-16-இல் உருவாக்கப்பட்ட வலுவான கையிருப்பில் இருந்து வழங்கப்படுகிறது. பிரதமர் ஏழைகள் நல்வாழ்வு அன்ன திட்டத்தின் நீட்டிப்புக் காலத்துக்கு வழங்குவதற்கு போதுமான பருப்பு வகைகள் மத்திய அரசின் கையிருப்பில் உள்ளன.
இத்திட்டத்தின் முதல் கட்டத்தில்,  4.63 லட்சம் மெட்ரிக் டன் பருப்பு வகைகள் ஏற்கனவே விநியோகிக்கப்பட்டுள்ளன. இதன் மூலம் நாடு முழுவதும் 18.2 கோடி குடும்பங்கள் பயனடைந்துள்ளன.
நிதி அமைச்சகம்
ஜிஎஸ்டி பற்றாக்குறையை சமாளிப்பதற்காக தெலங்கானாவுக்கு ரூ 2,380 கோடி சிறப்புக் கடன், மேலும் ரூ 5,017 கோடி பெற்றுக் கொள்ளவும் அனுமதி
சரக்கு மற்றும் சேவை வரி  செயல்படுத்தப்பட்டதால் ஏற்பட்டுள்ள பற்றாக்குறையை சமாளிப்பதற்காக மத்திய நிதி அமைச்சகம் வழங்கிய இரு விருப்பத் தேர்வுகளில் விருப்பத் தேர்வு-1-ஐ தெலங்கானா அரசு தேர்ந்தெடுத்திருப்பதாக தெரிவித்திருக்கிறது.
இதன் மூலம், விருப்பத் தேர்வு-1-ஐ தேர்ந்தெடுத்துள்ள 22 இதர மாநிலங்கள் மற்றும் யூனியன் பிரதேசங்களோடு  தெலங்கானா இணைந்துள்ளது.
விருப்பத் தேர்வு-1-ஐ தெலங்கானா தேர்ந்தெடுத்துள்ளதால், ஜிஎஸ்டியால் ஏற்பட்டுள்ள பற்றாக்குறையை சமாளிப்பதற்காக சிறப்பு சாளரம் மூலம் அம்மாநிலத்துக்கு ரூ 2,380 கோடி சிறப்புக் கடன் கிடைக்கும். அதோடு, மேலும் ரூ 5,017 கோடி கடன் பெற்றுக் கொள்ளவும் தெலங்கானாவுக்கு அனுமதி கிடைக்கும்.
ஏற்கனவே செயல்பாட்டில் உள்ள இந்த சாளரத்தின் மூலம் இம்மாநிலங்களின் சார்பாக இந்திய அரசு ரூ 18,000 கோடியை கடனாக வாங்கி, அதை மூன்று தவணைகளில் 22 மாநிலங்கள் மற்றும் யூனியன் பிரதேசங்களுக்கு வழங்கியுள்ளது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1673501
----
(Visitor Counter : 108
மத்திய அமைச்சரவை
சர்வதேச நிதிச் சேவை மையங்கள் ஆணைய மசோதா 2019-ஐ மாநிலங்களவையிலிருந்து திரும்பப் பெற்றபின் மக்களவையில் அறிமுகம் செய்ய அமைச்சரவை ஒப்புதல் வழங்கியுள்ளது
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை, பிப்ரவரி 12, 2019 அன்று மாநிலங்களவையில், அறிமுகம் செய்யப்பட்டு நிலுவையில் உள்ள சர்வதேச நிதிச் சேவை மையங்கள்  ஆணைய மசோதா 2019-ஐ மாநிலங்களவையிலிருந்து திரும்பப் பெறவும், நாடாளுமன்றத்தின் நடப்புக் கூட்டத்தொடரின்போது, மக்களவையில் சர்வதேச நிதிச் சேவை மையங்கள் ஆணைய மசோதா 2019-ஐ அறிமுகம் செய்யவும் ஒப்புதல் வழங்கியுள்ளது.
பயன்கள்
தற்போது வங்கி நடைமுறை, மூலதனச் சந்தைகள், காப்பீட்டுத் துறைகள் ஆகியவை இந்திய ரிசர்வ் வங்கி, இந்திய பங்குகள் பரிவர்த்தனை வாரியம், இந்திய காப்பீட்டு ஒழுங்குமுறை மற்றும் மேம்பாட்டு வாரியம் ஆகிய பல அமைப்புகளால் முறைப்படுத்தப்படுகின்றன. வணிகத்தன்மை உத்வேகம் பெற்றிருப்பதால் இவற்றுக்கிடையேயான முறைப்படுத்தல் ஒருங்கிணைப்புக்கு ஐஎஃப்எஸ்சி-க்கள் தேவைப்படுகின்றன. மேலும் வணிகம் செய்வதை எளிதாக்குவதற்கும் தேவைப்படுகின்றன.
பின்னணி
சர்வதேச நிதிச் சேவை மையங்கள் ஆணைய மசோதா 2019-ஐ மாண்புமிகு நிதித்துறை இணையமைச்சர் மாநிலங்களவையில் பிப்ரவரி 12, 2019 அன்று அறிமுகம் செய்தார்.
ஆனால், அரசியல் சட்டத்தின் பிரிவு 117ன் கீழ் இது நிதி மசோதா என்பதால் இதனை அரசியல் சட்டத்தின் பிரிவுகள் 117, 274ன்படி, மக்களவையில் தாக்கல் செய்ய வேண்டும் என்று குடியரசுத் தலைவர் பரிந்துரை செய்ததை மக்களவை செயலகம் அமைச்சரவைக்கு எடுத்துரைத்தது. இதனால் இந்த மசோதாவை மக்களவையில் அறிமுகம் செய்ய அமைச்சரவை ஒப்புதல் அளித்துள்ளது.
ரெயில்வே அமைச்சகம்
சர்வதேச ரயில்வே சங்கமும், ரயில்வே பாதுகாப்பு படையும் நடந்தும் 18-வது உலக பாதுகாப்பு மாநாடு ஜெய்ப்பூரில் பிப்ரவரி 21-ஆம் தேதி தொடக்கம்
சர்வதேச ரயில்வே சங்கமும் ரயில்வே பாதுகாப்பு படையும் இணைந்து இந்த ஆண்டு பிப்ரவரி 21 முதல் 23 வரை ஜெய்ப்பூரில் 18-வது உலக பாதுகாப்பு மாநாட்டை நடத்தவுள்ளன.
சர்வதேச ரயில்வே சங்கம் என்பது ரயில்வே துறையை பிரதிநிதித்துவப்படுத்துவதோடு, உலகம் முழுவதும் ரயில் போக்குவரத்தை ஊக்குவிக்கிறுது. ரயில்வே பாதுகாப்பு படை, இந்தியாவில் உள்ள ரயில்வே பாதுகாப்புத் துறையின் முக்கிய பாதுகாப்பு மற்றும் சட்ட அமலாக்க முகமையாக செயல்படுகிறது.
‘ரயில்வே பாதுகாப்பு உத்தி: எதிர்காலத்திற்கான பதில்களும் தொலைநோக்குப் பார்வையும்' என்பது இந்த ஆண்டு மாநாட்டின் கருப்பொருளாகும். உலகம் முழுவதிலும் உள்ள ரயில்வே நிறுவனங்களின் பாதுகாப்புத்துறைத் தலைவர்கள், சர்வதேச ரயில்வே சங்கத்தின் அதிகாரிகள், இணை நிறுவனங்களின் பிரதிநிதிகள், இந்திய ரயில்வே, ரயில்வே பாதுகாப்பு படை, இந்திய காவல்துறையின் மூத்த அதிகாரிகள் உள்ளிட்டோர் இதில் கலந்து கொள்வார்கள்.
ரயில்வே பாதுகாப்பு படையின் தலைமை இயக்குநர் திரு சஞ்சய் சந்தர், சர்வதேச ரயில்வே சங்க பாதுகாப்பு தளத்தின் தலைவராக ஜூலை 2022 முதல் ஜூலை 2024 வரை பொறுப்பு வகிப்பது இந்தியாவிற்கு மேலும் பெருமை அளிக்கிறது. முன்னதாக, 2006 மற்றும் 2015 இல் இந்திய ரயில்வே பாதுகாப்பு படை இத்தகைய மாநாட்டை புதுதில்லியில் நடத்தியிருந்தது குறிப்பிடத்தக்கது.